རྫོགས་ཆེན་དགོན།
བཞི་པ།  རྗེ་བཙུན་བླ་མ་རྟོགས་ལྡན་བློ་གྲོས་རྒྱ་མཚོ་རིན་པོ་ཆེའི་མཉམ་བཞག་འོད་གསལ་གྱི་དགོངས་ཉམས་ཀྱིས་བརྡ་ལུང་གི་ཚིག་དོན་བཀྲལ་ཏེ་ངོས་འཛིན་མཚན་གསོལ་གནང་ཚུལ་ནི།
གསང་ཆེན་བསྟན་པའི་སྒྲོན་མེ་རྟོགས་ལྡན་བླ་མ་བློ་གྲོས་རྒྱལ་མཚན་མཆོག་ནི། པཎ་ཆེན་བཱི་མ་མི་ཏྲ་དང་ལོ་ཆེན་བཻ་རོ་ཙ་ན་ཟུང་དུ་འཇུག་པའི་རྣམ་རོལ་སྔ་འགྱུར་བསྟན་པའི་ཉི་མ་རྒྱལ་སྲས་གཞན་ཕན་མཐའ་ཡས་ཀྱི་ཐུགས་སྤྲུལ་དུ་གཏེར་ཆེན་པདྨ་གླིང་པ་དང་རྡོ་གྲུབ་རིན་པོ་ཆེའི་ལུང་གིས་ཟིན་ཞིང་། རྒྱལ་བསྟན་ཡང་དར་གྱི་ཕྱི་མའི་དུས་འདིར་འོད་གསལ་རྫོགས་པ་ཆེན་པོའི་བསྟན་པ་སྤྱི་དང་། ཁྱད་པར་གྲུབ་དབང་རྫོགས་ཆེན་པའི་དོན་གྱི་བསྟན་པ་མན་ངག་གི་བརྒྱུད་པ་སྣུམ་ཟད་ཀྱི་མར་མེ་ལྟར་གྱུར་པ་གཞིར་བཞེངས་སུ་སློང་བ་ལ་བསམ་བཞིན་སྲིད་པ་བཟུང་བ་ཞིག་སྟེ། རྗེ་ཉིད་དགུང་གྲངས་ཉེར་གཅིག་པར་སྐུ་ཡུལ་མགོ་ལོག་ཨ་སྐྱོང་ནས་གྲུབ་དབང་རྫོགས་པའི་གདན་སར་ཆོས་བྲོས་སུ་བྱོན་སྟེ་ལོ་ངོ་བཅུ་ཕྲག་ལྷག་ལ་དཀའ་སྤྱད་ཚད་མེད་པས་མཁན་ཆེན་པདྨ་ཚེ་དབང་སོགས་བཤེས་གཉེན་དུ་མ་བསྟེན་ཏེ་མདོ་སྔགས་རིག་གནས་དང་བཅས་པར་ཐོས་བསམ་མཛད་ཅིང་། ཁྱད་པར་གདོད་མའི་མགོན་པོ་མིའི་བརྫུ་ལ་བྱོན་པ་ཡོངས་འཛིན་མཁན་ཆེན་འཇིགས་མེད་མགོན་པོའི་ཞལ་སྔ་ནས་ཀུན་མཁྱེན་ཀློང་ཆེན་པས་མི་འགྱུར་ནམ་མཁའི་རྡོ་རྗེ་ལ་ཞལ་གཟིགས་སྐབས་བསྩལ་བའི་བླ་མ་ཡང་ཏིག་གི་ཟབ་ཁྲིད་ཉེ་བརྒྱུད་དུ་བྱོན་པ་སོགས་སྙིང་ཐིག་གོང་འོག་གི་སྨིན་ཁྲིད་མཐའ་ཡས་པ་མནོག་ཆོས་སུ་བསྩལ་ཞིང་། ལྷུན་མཉམ་བྱ་བྲལ་ཞེས་པའི་མཚན་གསོལ་དང་བཅས་དོན་བརྒྱུད་ཀྱི་བསྟན་པ་གཏད་ཅིང་ཕྱིས་སུ་བཙོན་ཁང་དུ་བཞུགས་སྐབས་ཀྱང་ཞལ་གཟིགས་འདས་རྗེས་ཐོབ། རྗེ་ཉིད་སྔ་ཕྱིར་ཟི་ལིང་དང་ཐང་དཀར་མོ་སོགས་ཀྱི་བཙོན་ཁང་དུ་ལོ་ངོ་ཉི་ཤུ་ཙམ་ལ་བཞུགས་དགོས་བྱུང་ཞིང་སྐབས་དེར་དུས་སྐབས་ནམ་བྱུང་ལ་རྫོགས་པ་ཆེན་པོ་ཁྲེག་ཆོད་ཐོད་རྒལ་གྱི་ཉམས་བཞེས་ལ་རྩེ་གཅིག་ཏུ་བརྩོན་པར་མཛད་ཅིང་། མོས་ལྡན་གྱི་སློབ་བུ་འགའ་ལ་ལྐོག་ནས་གདམས་ཁྲིད་བསྩལ་བ་དང་དགོངས་གཏེར་བསྟན་བཅོས་ཀྱི་ཚུལ་དུ་བྱོན་པ་རྫོགས་ཆེན་ནམ་མཁའ་སྤྲིན་བྲལ་སོགས་ཚིག་དོན་གྱི་ཆ་གང་ནས་ཀྱང་རྒྱལ་དབང་ཀློང་ཆེན་པའི་གསུང་དང་དབྱེར་མི་ཕྱེད་པའི་བསྟན་བཅོས་དུ་མ་མཛད། དེ་སྐབས་གྲུབ་པའི་རྟགས་མཚན་ངོ་མཚར་བ་བཙོན་གྲོགས་ཡོངས་ལ་མངོན་སུམ་མཐུན་སྣང་གྲུབ་པ་དུ་མ་བསྟན་པར་མཛད་པ་དང་། རྗེ་ཉིད་ཀྱི་ཞལ་སློབ་མཆོག་སྤྲུལ་བསྟན་པོའམ་པད་ནག་དབོན་སྤྲུལ་རིན་པོ་ཆེས་ང་རང་ཚེ་སྨད་ཇི་ལྟར་འགྱུར་བའི་ལུང་བསྟན་ཞིག་གསུང་བར་བསྐུལ་བར། ཇི་སྐད་དུ། གསའ་ཕྲུ་གུའི་རི་ལ་གནས་མལ་ཆགསཿ བརྒྱུད་འཛིན་གྱི་བུ་སློབ་ཕྱོགས་སུ་རྒྱསཿ ཕ་པདྨའི་ཟབ་ཆོས་བསྒོ་སྐལ་འབྱེདཿ བུའི་དབང་ཐང་དར་བའི་དུས་ཤིག་འོང་། འཁོར་གདུལ་བྱ་འགྲོ་བའི་ཁ་ལོ་བསྒྱུརཿ ཞེས་སོགས་བརྩོན་ཁང་ནས་བརྩོན་གྲོལ་ཐོབ་པའི་དུས་དང་རང་ཡུལ་དུ་སླེབས་རྗེས་ཆོས་སྡེ་ཞིག་ཕྱག་འདེབས་ཚུལ། དང་པོ་གྲུབ་མཐའི་ཕྱོགས་རིས་ལྟ་བུའི་བར་ཆད་འབྱུང་ཡང་རྗེས་སུ་བར་ཆད་གྲོགས་སུ་འགྱུར་ཚུལ། གསའ་ཡི་ཕྲུ་གུ་སྟག་ཞེས་གྲགས་པ་ལྟར་ཁོང་གི་ད་ལྟའི་གདན་ས་སྟག་ལུང་ཞེས་པའི་ས་ཆར་ཆགས་པ་སོགས་ཐམས་ཅད་དོན་ཐོག་ཏུ་མ་ཁེལ་བ་གཅིག་ཀྱང་མ་བྱུང་ཞེས་གསུངས། མདོར་ན་དམ་པ་འདིའི་གྲུབ་པའི་རྟགས། དགོངས་པའི་ཉམས། མཁས་པའི་ཡོན་ཏན། བཙུན་པའི་ཚུགས། ཆོས་མཐུན་བྱ་བཏང་གི་མཛད་པ་སོགས་ཕྱི་ནང་གསང་བའི་རྣམ་ཐར་གཞན་དང་གཞན་ལས་མཁྱེན་པར་མཛད་པ་ལས་འདིར་སྨྲོས་ཀྱིས་མི་ལངས། བསྟན་པ་ཡང་དར་གྱི་དུས་བཟང་གསར་དུ་ཚེས་པ་ནས་སྐུ་ཡུལ་ཨ་སྐྱོང་ཕྱོགས་སུ་ཕེབས་ཏེ་འོད་གསལ་རྫོགས་པ་ཆེན་པོའི་ཆོས་འཁོར་རྒྱ་ཆེར་བསྐོར་བས་ཕྱོགས་དང་ཕྱོགས་ནས་མོས་ལྡན་གྱི་སློབ་བུ་སྤྲིན་ཚོགས་བཞིན་འདུས་ཏེ་ཨ་སྐྱོང་རྟོགས་ལྡན་སྒར་དུ་གྲགས་པ་བྱུང་། ཉེ་བའི་ལོ་འགའི་རིང་རུ་དམ་རྫོགས་ཆེན་གདན་སར་ཞབས་པད་བཀོད་ནས་མཁན་སྤྲུལ་འདུས་སྡེ་ཡོངས་ལ་མན་ངག་གི་ཟབ་ཁྲིད་བསྩལ་ཞིང་ཐུན་མིན་རང་ལུགས་ཀྱི་གདམས་པའི་སྲོག་འཐུད་དེ་སྙིང་པོའི་བསྟན་པ་གཞིར་བཞེངས་སུ་བསླང་། སྐབས་དེར་རྗེ་གང་གི་མཉམ་བཞག་འོད་གསལ་གྱི་སྣང་ཉམས་ཀྱིས་གྲུབ་དབང་བདུན་པ་ངོས་འཛིན་གྱི་ལུང་བྱང་བརྡ་འགྲོལ་མཛད་པ་སྟེ། དེ་ཡང་རབ་བྱུང་བཅུ་བདུན་པའི་ལྕགས་སྦྲུལ་ལོའི་དབྱར་ཁར་རྟོགས་ལྡན་བླ་མ་རིན་པོ་ཆེས་ཤྲཱི་སེང་ཆོས་གྲྭར་ཆེད་ཕེབས་ཀྱིས་འདུས་སྡེ་ཡོངས་ལ་ངལ་གསོ་སྐོར་གསུམ་དང་དམིགས་བསལ་མཁན་སྤྲུལ་ཉེར་གཅིག་ལ་ཡང་ཟབ་སྙིང་པོའི་རྒྱུད་ཆེན་བཅུ་བདུན་གྱི་བཀའ་ཆོས་བཀའ་དྲིན་བསྩལ་ཞིང་། ཉིན་ཞིག་ཆོས་ཁྲིད་སྐབས་གློ་བུར་དུ་ད་ལྟའི་ཡང་སྲིད་རིན་པོ་ཆེ་ལ་མགུར་དར་སྒྲོན་ཏེ་བརྡ་ལུང་འགྲོལ་བ་གནང་བའི་ཕྱག་བྲིས་ཕྱག་བསྟར་མ་དང་པདྨ་གར་དབང་འོད་གསལ་རིག་པའི་རྡོ་རྗེ་ཞེས་པའི་མཚན་བྱང་བཅས་གནང་། ཉིན་དེའི་ཕྱི་ཉིན་སྐྱབས་རྗེ་པདྨ་སྐལ་བཟང་རིན་པོ་ཆེས་རྟོགས་ལྡན་བླ་མ་མཆོག་གཟིམ་སྐྱིལ་དུ་གདན་ཞུས་མཛད་དེ་བཀའ་འདྲི་ཞིབ་པར་མཛད་ཚེ། ཉིད་ཀྱི་སྐུ་ཚ་དབང་ཆེན་དར་རྒྱས་འདི་ཉིད་རྗེ་བླ་མ་འཇིགས་མེད་ཡོན་ཏན་མགོན་པའི་བརྡ་ལུང་གིས་བསྟན་པའི་གྲུབ་དབང་དྲུག་པའི་ཡང་སྲིད་ཡིན་པར་སྙམ་པའི་སྣང་ཉམས་དགའ་བྱུང་བ་ལ། ཁར་ཉིན་མཚན་གསོལ་ཁྲི་འདོན་མངོན་གྱུར་བྱས་ན་རྫོགས་ཆེན་ཚང་གི་བསྟན་པ་ལ་ཕན་མིན་དང་འགྲོ་དོན་ཡོད་མིན་བརྟགས་པ་བྱས་པས་རྨི་ལམ་མ་ཡིན་པའི་མངོན་སུམ་ལྟ་བུའི་ཉམས་སྣང་ལ། ནམ་མཁའ་ནས་དཀར་པོ་ལོག་ལོག་ཅིག་རུ་དམ་ལུང་འདིར་བབ་པ་ཡུད་ཙམ་ནས་ཁ་གད་དེ་འོད་ཀྱིས་ཕྱོགས་ཀུན་ཁྱབ་པ་ཞིག་བྱུང་བས་མ་འོངས་པར་རང་བསྟན་མི་ཉམས་འཛིན་སྐྱོང་སྤེལ་བ་ལ་ཕྲིན་ལས་རྒྱས་པའི་རྟེན་འབྲེལ་དུ་རྒན་བུ་ནས་མཚན་གསོལ་མགུར་དར་སྒྲོན་པ་ཡིན་སོགས་གསུངས།